Aiman Afif

Mohd Aiman Afif bin Md Afizul atau lebih dikenali sebagai Aiman Afif (lahir pada 18 Februari 2001) ialah pemain bola sepak profesional Malaysia yang bermain sebagai pemain tengah menyerang untuk kelab Liga A1 Semi Pro iaitu Kedah FA.

 Kehidupan Awal 
Aiman Afif dilahirkan pada 18 Februari 2001 di Hospital Jitra, Kedah. Beliau merupakan anak keempat daripada lima adik beradik. Beliau mendapat pendidikan sekolah rendah di Sekolah Kebangsaan Jitra, Kedah. Beliau menyertai Akademi Kenari Kid Jitra seawal usia 6 tahun untuk mengasah bakat beliau bermain bola sepak. Hasilnya, beliau mula mewakili sekolah dan terpilih ke Kejohanan MSSM 2012 dan 2013. Beliau juga dinobatkan sebagai pemain terbaik kejohanan MSSM Bawah 12 Tahun pada 2013 di Pasir Gudang, Johor.

Beliau juga menerima tawaran untuk melanjutkan pelajaran Tingkatan 1 di Sekolah Sukan Malaysia (SSM) Pahang, namun memilih untuk menyertai Sekolah Menengah Kebangsaan (SMK) Tunku Anum Tunku Abdul Rahman yang juga merupakan Sekolah Sukan Negeri (SSN) Kedah sehingga Tingkatan 5. Beliau merupakan tonggak penting dalam skuad SSN Kedah yang mengambil bahagian dalam Kejohanan Liga Kementerian Pendidikan Malaysia (KPM).

 Karier Kelab 

 Kedah FA 

 Piala Presiden 2018 
Pada umur 15 tahun, beliau mewakili daerah Kubang Pasu dalam pertandingan Sukan Darul Aman 2016 dan berjaya membantu pasukan muncul naib juara pada edisi tahun tersebut. Gaya permainan beliau pada perlawanan akhir itu menambat hati Ketua Jurulatih Piala Presiden Kedah pada ketika itu iaitu Victor Andrag yang turut menyaksikan perlawanan tersebut. Oleh kerana ketika itu beliau masih muda dan mentah, Victor memberikan tawaran kepada Aiman untuk turun berlatih bersama pasukan Piala Presiden ketika menginjak usia 16-17 tahun.

Aiman berjaya memikat hati barisan kejurulatihan Piala Presiden pada 2018 dan mengikat kontrak selama setahun untuk mengharungi musim tersebut walaupun baru berusia 17 tahun. Debut beliau untuk pasukan adalah ketika menentang pasukan Sabah FA sebagai kesebelasan utama dan bermain selama 46 minit sebelum dikeluarkan pada rehat babak pertama. Gol pertama beliau hadir ketika perlawanan ke-8 menentang Perlis FA yang menyaksikan Kedah merekodkan kemenangan 4-2 di Stadium Tuanku Syed Putra, Kangar. Pada perlawanan ke-19, Aiman sekali lagi menjaringkan gol tunggal kemenangan Kedah ketika menentang ATM FA dan menjadi pemain terbaik perlawanan. Kedah menang 0-1 di tempat lawan. Gol tersebut juga mengesahkan status Kedah sebagai juara Kumpulan A dan layak secara automatik ke peringkat suku akhir.

Selepas menumpaskan pasukan PKNP FC di pentas suku akhir dengan agregat 2-2 (gol tempat lawan), Kedah bertemu pasukan Felda United FC pada separuh akhir. Pada perlawanan separuh akhir pertama di Stadium UPM, Kedah memperoleh bekalan selesa di tempat lawan dengan menang 3-0, hasil jaringan Aiman dan Fadzrul Danel. Dalam perlawanan itu juga Aiman dinobatkan sebagai pemain terbaik perlawanan. Di Stadium Darulaman, Kedah melayan kunjungan Felda United sekali lagi pada perlawanan separuh akhir kedua timbal balik. Kedah tersentak dengan dua jaringan pasukan Felda United 2-0, menjadikan agregat 3-2. Cemas sepanjang perlawanan, Kedah akhirnya menghela nafas lega apabila Aiman sekali lagi menjadi pemusnah dengan gol beliau di akhir minit permainan membunuh harapan pasukan Felda yang sedang mencari satu lagi gol. Gol tersebut dianggap penting kerana berjaya membawa Kedah kembali ke pentas akhir Piala Presiden setelah sekian lama menunggu. Terengganu menanti Kedah di final. Namun, Kedah terpaksa akur tewas 0-1 di tangan Terengganu dalam aksi 120 minit yang mendebarkan setelah kedua-dua pasukan terikat 0-0 pada 90 minit.

Piala Presiden 2018 menyaksikan Aiman menjadi pemain termuda dalam pasukan. Beliau merekodkan 23 penampilan dengan 21 perlawanan sebagai kesebelasan utama, 5 gol dan mengumpul 1,749 minit permainan.

 SUKMA 2018 
Selepas tamat kejohanan Piala Presiden, Aiman terpilih untuk mewakili negeri Kedah dalam Sukan Malaysia (SUKMA) 2018 yang diadakan di Perak. Kebanyakan pemain yang mewakili Kedah adalah pemain daripada skuad Piala Presiden, dan turut dibimbing oleh barisan kejurulatihan yang sama iaitu Victor dan Fauzi Nan. Kedah menjadi juara kumpulan D dengan mengutip 9 mata hasil daripada 3 kemenangan menentang pasukan Pahang, Kelantan dan Selangor.

Di peringkat suku akhir, Kedah terpaksa berhempas pulas apabila ketinggalan kepada 0-1 sebelum bangkit mengatasi cabaran Melaka 2-1 selepas beraksi dalam masa tambahan 120 minit.

Kedah sekali lagi bertemu Terengganu, tetapi kali ini pada aksi separuh akhir Sukma. Pada perlawanan tersebut, Kedah ketinggalan 0-1 hasil jaringan Aqil Irfanuddin pada minit ke-27. Tersentak dengan jaringan tersebut, sepuluh minit kemudian, Kedah bangkit menyamakan kedudukan hasil jaringan Aiman Afif. Keputusan 1-1 kekal sehingga 90 minit permainan masa sebenar. Fadzrul Danel menjadi wira Kedah apabila jaringannya pada minit ke-112 membawa Kedah ke pentas final bertemu dengan tuan rumah iaitu Perak.

Kedah bagaimanapun terpaksa berpuas hati dengan pingat perak apabila tumpas 2-1 di tangan Perak.

 Piala Presiden 2019 
Selepas kejayaan menjadi naib juara Piala Presiden 2018, Victor dinaikkan ke skuad utama sebagai penolong jurulatih baru kepada Aidil Sharin Sahak, yang dilantik sebagai pengendali baharu skuad Liga Super Kedah bagi mengharungi saingan musin 2019. Tempat Victor sebagai ketua jurulatih skuad Piala Presiden Kedah 2019 digantikan dengan jurulatih lagenda Hijau Kuning iaitu Azraai Khor Abdullah. Musim tersebut menyaksikan Aiman tampil sebanyak 13 kali, menjaringkan 2 gol dan merekodkan 426 minit permainan, dengan kebanyakan penampilan beliau bermula dari bangku simpanan.

 Pencapaian 
 Naib juara Piala Presiden 2018
 Pingat Perak SUKMA 2018
 Naib juara Liga Super Malaysia: 2020, 2021

 Rujukan 

 Pautan luar 


Kategori:Kelahiran 2001
Kategori:Pemain bola sepak Malaysia
Kategori:Pemain Kedah Darul Aman
Kategori:Pemain Liga Super Malaysia